Neodgovornost svojih vlasnika psi će platiti vlastitim životima

Ljudima koji se nisu u stanju odgovorno i primjereno brinuti o psima, naročito o nekim zahtjevnim pasminama, trebalo bi oduzeti pravo da posjeduju pse, upozoravaju neki aktivisti. Jer, psi i nisu problem, već ljudi

<p>Uskoro bi nekoliko pasa svojim životima moglo platiti činjenicu da su završili u rukama neodgovornih vlasnika, onih koji ništa ne znaju o tome kako držati psa, kako ga njegovati, kako s njime komunicirati. Ti ljudi se, očito, nikad nisu zapitali jesu li u stanju skrbiti o živom biću i imaju li volje za to. </p><p>Hrvatska, evidentno, nema propise koji bi takvim ljudima onemogućavali da nabavljaju i drže pse. Zbog toga su, nakon posljednjeg incidenta sa psom bez nadzora, reagirali aktivisti iz <strong>Udruge Indigo</strong>, koji se već godinama intenzivno bave spašavanjem pasa s ulica, a posebnu pažnju posvećuju upravo snažnim i molosoidnim psima, koji doista trebaju odgovornog vlasnika i siguran dom. </p><p>- Mi, ljudi, uvodimo pse u naš život. Zato smo upravo mi ljudi odgovorni za njih te im moramo pokazati, na kraju krajeva kao i djeci, koje je prihvatljivo ponašanje. Ako to ne učinimo, pas će reagirati nagonski i instinktivno a onda na kraju dana samo on bude kriv zbog svog ponašanja. A ponaša se samo onako kako mu je prirodno. Na primjer, to što lamatanje rukama nama ljudima predstavlja komunikacijsku gestu, psima je nešto sasvim drugo te im uglavnom budi plijenski nagon. Pas će gristi jer vidi kako mu „plijen trči“. Nedavni slučaj ugriza psa na Ksaveru školski je primjer neodgovornog vlasnika, pogotovo ako se zna da je pas već ranije imao povijest ugriza. Niti jedan pas nema što raditi vani bez nadzora vlasnika i bez kontrole. Na kraju krajeva, to je i zakonska obaveza - kaže nam <strong>Dora Perši</strong> iz Udruge Indigo i nastavlja: 'Poznata je ona rečenica „Svaki pas zaslužuje dom, ali svaki dom ne zaslužuje psa“. Posjedovanje psa je osobni izbor koji u paketu nosi niz odgovornosti. Treba imati na umu da te odgovornosti mogu imati posljedice i za druge ljude i životinje u okolini. Nerijetko su ljudi pri donošenju takve odluke vrlo komotni, ne razmišljaju o šteti koja može proizaći iz neodgovornog vlasništva niti razmišljaju o potrebama psa. Sebično je očekivati da će drugi ljudi voljeti i prihvaćati tog psa jednako kao i sam vlasnik, stoga je nedopustivo dovoditi druge ljude, ali i druge pse, u situaciju u kojoj se osjećaju nelagodno ili ugroženo. Jedino odgovornim vlasništvom koje uključuje uvažavanje drugih možemo postići skladan suživot ljudi i pasa. To je moguće postići samo edukacijom prvenstveno samog vlasnika koja će biti prenesena na njegovog psa, no i dosljednim provođenjem zakona.' </p><p>Udruga Indigo stalno promiče aktivno i odgovorno vlasništvo organizacijom školica za vlasnike i njihove pse, organizacijom besplatnih radionica na javnim površinama u suradnji s partnerima Udruge, organizacijom seminara i konferencija te općenito svojim svakodnevnim aktivnostima. </p><p>No, što podrazumijeva odgovorno vlasništvo? </p><p>- To znači da vlasnik mora zadovoljiti prirodne potrebe psa, na svima prihvatljiv način, da pritom ne ugrožava okolinu. Odgovorno vlasništvo znači da je, već i prije nabavke psa, budući vlasnik svjestan da psu mora osigurati odgovarajuću prehranu, odgoj, skrb, socijalizaciju, mikročipiranje i cijepljenje, šetanje, maženje… - navode u Udruzi. </p><p><strong>POGLEDAJTE VIDEO:</strong></p>